এবার ভেবেছিলাম ঈদের সময় যাতায়াতে মানুষের কোনো অসুবিধা হবে না। সে জন্য সেতুমন্ত্রী ওবায়দুল কাদেরকে ধন্যবাদ জানাব। কিন্তু তা আর হলো না। একটা সময় পর্যন্ত উত্তরবঙ্গের মানুষের কোনো কষ্ট ছিল না। আমরা ১৯ তারিখ টাঙ্গাইল যেতে চেয়েছিলাম। কুশিমনির স্কুল থাকায় ২০ তারিখ গেছি। ১১টা ১৫ মিনিটে রওনা দিয়ে ১টা ১০-১৫ মিনিটে নির্ঝঞ্ঝাটে টাঙ্গাইল পৌঁছেছিলাম। দুপুর ১২টায় চন্দ্রা পার হয়েছি। আমাদের ১০ মিনিট আগেও চন্দ্রাতে কোনো গাড়ি-ঘোড়া ছিল না। কিন্তু আমাদের পার হওয়ার ১০-১৫ মিনিটের মধ্যে ধীর ধীরে জ্যাম শুরু হয়। যেটা চলে ২১ তারিখ গভীর রাত পর্যন্ত। আমাদের জেলার সভাপতি অ্যাডভোকেট রফিক টাঙ্গাইলের সীমানায় এসে পাঁচ ঘণ্টায় তিন কিলোমিটার পাড়ি দিয়েছে। এমন জ্যাম বাপ-দাদা চৌদ্দগুষ্টির কেউ দেখেনি। যমুনা ব্রিজ থেকে জামুর্কী-পাকুল্লা পর্যন্ত প্রায় ৫০ কিলোমিটার জ্যাম। ঢাকা থেকে উত্তরবঙ্গের দিকে এমন ভয়াবহ জ্যামের প্রধান কারণ যমুনা সেতুর টোল সংগ্রহ। আগে যারা টোল নিত এখন তারা নেই। সেতু বিভাগ নিজেই আনাড়ি লোক দিয়ে টোল নিচ্ছে। আগে যেখানে চার-পাঁচ লাইনে মিনিটে ৩০-৪০টা গাড়ি পেরুত, সেখানে এখন পেরুয় ১০-১২টা। সে কী গদাই লষ্করীর চালে গাড়ির টাকা নেয় দেখলেই কেমন লাগে। সবকিছুতেই লাগামহীন একটা গা-ছাড়া ভাব।